b'\n_START_ARTICLE_\nAbraham Eriksen Gyldenstierne\n_START_SECTION_\nBiografi\n_START_PARAGRAPH_\nHan var s\xc3\xb8nn av Erik Eriksen Gyldenstierne den eldre (d. 1477) og hustru Kristina Karlsdotter Bonde (d. f\xc3\xb8r 1500), datter av Karl Knutsson Bonde. Abraham Eriksen Gyldenstierne var i hofftjeneste hos kong Hans\xc2\xa0og ble i 1497 befalingsmann p\xc3\xa5 Kalmarhus. Han forble tro mot kongen, ogs\xc3\xa5 etter det svenske oppr\xc3\xb8ret i 1501, hvor hans svenske gods ble konfiskert. Hans forhold til kongen ble dog forverret av at han giftet seg med Else Laxmand, en datter til rikshovmesteren Poul Laxmand, som ble myrdet i 1502 og hvis gods ble inndratt grunnet mistanke om konspirering med svenskene. _NEWLINE_Den 10. september 1503 avga Gyldenstierne Kalmar len og flyttet med sin hustru til g\xc3\xa5rden Demstrup ved Randers Fjord i Jylland. Her levde de inntil Gyldenstierne under Christian IIs dro tilbake til sitt f\xc3\xb8deland, Sverige. Han hadde flere ganger fors\xc3\xb8kt \xc3\xa5 overbevise Christian II om den store urett som var overg\xc3\xa5tt hans kone, men uten resultat. Gyldenstierne d\xc3\xb8de i 1514, hvoretter Else fortsatte bestrebelsene med \xc3\xa5 skaffe arven etter faren tilbake, men kun med store utgifter til f\xc3\xb8lge. Ved en herredagsdom av 4. desember 1526 ble hun og broren Peder anerkjent til deres m\xc3\xb8drenearv, hvorfor de mottok erstatning i Asserbo og gods p\xc3\xa5 Fyn.\n_START_SECTION_\nFamilie\n_START_PARAGRAPH_\nGyldenstierne og Laxmand hadde i alt seks barn. Datteren Gi\xc3\xb8rvel Abrahamsdatter Gyldenstierne (d. 1577) ble gift to ganger med medlemmer og br\xc3\xb8dre av slekten Ulfstand. Etter at hun d\xc3\xb8de barnl\xc3\xb8s oppsto en lengre tvist om hennes arv. _NEWLINE_Abraham Eriksen Gyldenstierne er begravet i Skara domkirke i Sverige.'